‘गावो विश्वस्य मातर:’ श्रद्धेय स्वामी श्रीरामसुखदासजी महाराज का गोरक्षा के संबंध में देश के संत-महात्माओं से एक निवेदन     

सादर हरि: स्मरण!         
सभी साधु-संतोंसे मेरी प्रार्थना है कि अभी गायों की हत्या जिस निर्ममता से हो रही है, वैसी तो अंग्रेजों व मुसलमानोंके साम्राज्यमें भी नहीं होती थी। अब हम सभीको मिलकर इसे रोकनेका पूर्णरुपसे प्रयास करना चाहिये। इस कार्यको करनेका अभी अवसर है और इसका होना भी सम्भव है। गाय के महत्वको आपलोगोंको क्या बतायें, क्योंकि आप तो स्वयं दूसरोंको बतानेमें समर्थ हैं। यदि प्रत्येक महंतजी व मण्डलेश्वरजी चाहें तो हजारों आदमियोंको गोरक्षा के कार्यहेतु प्रेरित कर सकते हैं। आप सभी मिलकर सरकार के समक्ष प्रदर्शन कर शीघ्र ही गोवंश के वध को पूरे देशमें रोकनेका कानून बनवा सकते हैं। यदि साधुसमाज इस पुनीत कार्यको हिन्दू-धर्मकी रक्षाहेतु शीघ्र कर लें तो यह विश्वमात्रके लिये बड़ा कल्याणकारी होगा। अभी चुनावका समय भी नजदीक है। इस मौकेपर आप सभी एकमत होकर यह प्रस्ताव पारित कर प्रदर्शन व विचार करें कि हर भारतीय इस बार अन्य मुद्दोंको दरकिनार कर केवल उसी नेता या दलको अपना मत दे जो गोवंश-वध अविलम्ब रोकनेका लिखित वायदा करे तथा आश्वस्त करे कि सत्तामें आते ही वे स्वयं एवं उनका दल सबसे पहला कार्य समूचे देशमें गोवंश-वध बंद करानेका करेगा।
          देशी नस्लकी विशेष उपकारी गायोंके वशंतकके नष्ट होनेकी स्थिति पैदा हो रही है, ऐसी स्थितिमें यदि समय रहते चेत नहीं किया गया तो अपने और अपने देशवासियोंकी क्या दुर्दशा होगी? इसका अन्दाजा मुश्किल है। आप इस बातपर विचार करें कि वर्तमानमें जो स्थिति गायोंकी अवहेलना करनेसे उत्पन्न हो रही है, उसके कितने भयंकर दुष्परिणाम होंगे। अगर स्वतन्त्र भारत में गायोंकी हत्या-जैसा जघन्य अपराध भी नहीं रोका जा सकता तो यह कितने आश्चर्य और दु:ख का विषय होगा। आप सभी भगवान्‌ को याद करके इस सत्कार्यमें लग जावें कि हमें तो सर्वप्रथम गोहत्या बंद करवानी है जिससे सभीका मंगल होगा। इससे बढ़कर धर्म-प्रचारका और क्या पुण्य-कार्य हो सकता है।
  पुन: सभी से मेरी विनम्र प्रार्थना है कि आप सभी शीघ्र ही इस उचित समय में गायोंकी हत्या रोकनेका एक जनजागरण अभियान चलाते हुए सभी गोभक्तों व राष्ट्रभक्तोंको जोड़कर सरकारको बाध्य करके बता देवें कि अब तो गोहत्या बंद करानेके अतिरिक्त सत्तामें आरुढ़ होनेका कोई दूसरा उपाय नहीं है। साथ ही यह भी स्पष्ट कर दें कि जनता-जनार्दनने देशमें गोहत्या बंद करानेका दृढ़ संकल्प ले लिया है। 
                गाय के दर्शन, स्पर्श, छाया, हुंकार व सेवासे कल्याण, सुखद अनुभव, सद्भाव एवं अन्त:करणकी पवित्रता प्राप्त होती है। गायके घी, दूध, दही, मक्खन व छाछसे शरीरकी पुष्टि होती है व निरोगता आती है। गोमूत्र व गोबरसे पञ्चगव्य और विविध औषधियाँ बनाकर काममें लेनेसे अन्न, फल व साग-सब्जियोंको रासायनिक विषसे बचाया जा सकता है। गायोंके खुरसे उड़नेवाली रज भी पवित्र होती है; जिसे गोधूलि वेला कहते हैं, उसमें विवाह आदि शुभकार्य उचित माना जाता है। जन्मसे लेकर अन्तकालतक के सभी धार्मिक संस्कारोंमें पवित्रताहेतु गोमूत्र व गोबरका बड़ा महत्व है। गायकी महिमा तो आप और हम जितनी बतायें उतनी ही थोड़ी है, आश्चर्य तो यह है सब कुछ जानते हुए भी गायोंकी रक्षामें हमारे द्वारा विलम्ब क्यों हो रहा है? गायकी रक्षा करनेसे भौतिक विकासके साथ-साथ आर्थिक, व्यावहारिक, सामाजिक, नैतिक, सांस्कृतिक एवं अनेकों प्रकारके विकास सम्भव हैं, लेकिन गायकी हत्यासे विनाशके सिवाय कुछ भी नहीं दिखता है। अत: अब भी यदि हम जागें तो गोहत्याको सभी प्रकारसे रोककर मानवको होनेवाले विनाशसे बचा सकते हैं। गो-सेवा, रक्षा, संवर्धन तथा गोचर भूमिकी रक्षा करनेसे पूरे संसारका विकास सम्भव है। आज गोवध करके गोमांस के निर्यात से जो धन प्राप्त होता है उससे बुद्धि भ्रष्ट हो जाती है। इसलिये ऐसे गोहत्यासे प्राप्त पापमय धनके उपयोगसे कथित विकास ही विनाशकारी हो रहा है। यह बहुत ही गम्भीर चिन्ताका विषय है।
  अन्तमें सभी साधुसमाजसे मेरी विनम्र प्रार्थना है कि अब शीघ्र ही आप सभी और जनता मिलकर गोहत्या बंद करानेका दृढ़ संकल्प लेनेकी कृपा करें तो हमारा व आपका तथा विश्वमात्रका कल्याण सुनिश्चित है। इसीमें धर्मकी वास्तविक रक्षा है और धर्म-रक्षामें ही हम सबकी रक्षा है। 

 पढ़ें, पढ़ायें, आगे बढ़ायें।
प्रार्थी
स्वामी रामसुखदास

(‘कल्याण’ वर्ष-७८, अंक ४)